XXL-ansatte ble nektet lønn for jobbing på 1. mai

Mens arbeiderbevegelsens internasjonale kampdag ble markert i Oslos gater, møtte XXL-ansatte opp for en dags ulønnet arbeid.

Vis mer byoutline Håkon Mosvold Larsen / NTB scanpix

Publisert: Publisert: 8. oktober 2019 18:44

Ledelsen ved XXL-varehuset på Storo hadde på forhånd varslet ansatte om at 1. mai – som i Norge er en høytidsdag og hvor butikker holder stengt – ville bli dedikert til varetelling.

Men det var ikke aktuelt å lønne noen for jobben.

De ansatte fikk beskjed om at varetellingen ville bli gjennomført som en «dugnad».

Ledelsen understreket at det ikke var tvang, men oppfordret like fullt ansatte til å stille opp, noe flere også gjorde.

Ingen av dem fikk betalt, bekrefter XXL - som nå beklager.

Les også XXL kjøper krisehjelp fra PR-byrå etter avsløringer

– Dette er helt hårreisende, sier Trine Lise Sundnes, leder av LO-fagforbundet Handel og Kontor (HK), til E24.

– Og når de først skal nekte ansatte lønn, velger de altså å gjøre det på arbeiderbevegelsens kampdag. Dette går ikke an. Det er sterkt provoserende, sier Sundnes.

Hun påpeker at mange som jobber i butikk er på midlertidige kontrakter, og at dette skaper en ekstra maktskjevhet, hvor ønsket om å få forlenget kontrakten eller få fast ansettelse gjør at man kan kvie seg for å stå imot urimelige forespørsler fra arbeidsgiveren.

XXL vedgår regelbrudd

XXL legger seg flate.

– Å be ansatte jobbe gratis er helt uakseptabelt. Slikt skal ikke skje og er et klart brudd på regler og rutiner, skriver sjefen i XXL i Norge, Anders Kjellén, til E24.

– Ledelsen i XXL var ikke kjent med dette og tar sterkt avstand fra slik praksis, understreker han.

Sportskjeden opplyser selv at den ulønnede varetellingen ved Storo startet klokken 08.00 om morgenen på 1. mai i år.

Fire ansatte deltok, og de jobbet til «tidlig ettermiddag», ifølge Kjellén.

– Arbeidet ble på forhånd kommunisert som ulønnet og frivillig, skriver XXL-sjefen, men understreker at dette ikke er noen unnskyldning:

– Våre ansatte skal under ingen omstendigheter måtte jobbe ulønnet, fastslår han.

Forbundslederen i LO fastslår at arbeidsgivere ikke kan nekte lønn for arbeid som faktisk utføres, uavhengig av om det på forhånd fremstilles som en frivillig «dugnad».

Les også Varslet Nav om «militærleir» – rådet til å bli i XXL

Har koblet inn Arbeidstilsynet

– Det er helt irrelevant hva de kaller det. Står du til disposisjon for arbeidsgiver, skal du ha betalt, sier Sundnes.

– Vi oppfordrer sterkt XXL til å rydde opp i dette, så fort som overhodet mulig, sier Sundnes.

Kjellén sier XXL-ledelsen «umiddelbart» fulgte opp varehusets lønnsnekt da de ble gjort kjent med hendelsen.

– Saken ble blant annet tatt opp på møter med alle varehussjefene i Norge og Sverige i midten av september, der selskapets holdning ble veldig tydelig kommunisert, skriver han.

Han opplyser at XXL også har «vært i kontakt med Arbeidstilsynet og jurister for å drøfte saken».

Les også Tidligere XXL-ledere forteller: Slik jukset de med prisene

Vil ikke svare på om de har etterbetalt lønn

E24 har stilt flere spørsmål om XXLs håndtering av saken som Kjellén ikke vil besvare. Blant spørsmålene er hvorvidt ansatte som jobbet gratis nå har fått etterbetalt lønn.

XXL-sjefen fremholder at de ønsker å vise åpenhet, men at det ikke blir riktig å kommentere slike forhold nå:

– Oppfølgingen av denne saken inngår i den eksterne gjennomgangen og arbeidet som nå pågår i XXL, der vi går gjennom og forbedrer rutiner og praksis. Utfallet av denne prosessen kan jeg som du helt sikkert forstår ikke kommentere før den eksterne gjennomgangen er ferdigstilt.

Svaret for Sundnes til å reagere. Hun varsler at LO er innstilt på å gå inn i saken og fremme lønnskrav på vegne av XXL-ansatte som ikke har fått det de har krav på.

– Vi oppfordrer alle som har jobbet på XXLs såkalte dugnad om å ta kontakt med oss, slik at vi kan få de organisert og fremme krav på deres vegne, sier hun.